「第四十二屆香港電影金像獎」今晚(14日)舉行,姜大衛憑《白日之下》首次提名就奪得「最佳男配角」。
他說︰「真係估唔到,我同我大佬秦沛,都要拍我細佬(爾冬陞)的戲攞獎,角色一個癲一個傻。個獎我送畀我太太(李琳琳),因為今年係我同我太太結婚50周年。佢話想低調啲,咁我就以最低調嘅方法將呢個獎交畀佢。I love you﹗其實有冇獎,我都冇乜所謂,我哋都要畀心機拍好一套戲,呢個係我50幾年前第一次攞獎時候嘅諗法。過咗幾十年之後,我發現獎對一個演員係幾重要。除咗係大家對我嘅肯定,亦都係自己畀自己嘅肯定。呢幾十年,我呢一世人就係做過一份工,就係電影人。電影畀到我一切,畀咗我家庭、朋友、我所有嘢。如果有第二世嘅話,除咗屋企人,我仲希望繼續做電影人。好多謝『天下一』老闆古天樂,多謝我細佬爾冬陞,多謝導演簡君晋,多謝《白日之下》台前幕後所有好朋友,我哋《白日之下》嘅團隊真係好勁,多謝﹗最後要多謝冇佢就冇我嘅師父張徹導演。」
「最佳亞洲華語電影」是《周處除三害》;「最佳剪接」由梁展綸、David Richardson(命案)奪得。